# დანართი №1

# *დამტკიცებულია საჯარო სამართლის იურიდიული პირის თბილისის ვანო სარაჯიშვილის სახელობის სახელმწიფო კონსერვატორიის ადმინისტრაციის ხელმძღვანელის ბრძანებით (№02 - 1 -A, 09 იანვარი, 2023 წელი)*

***საჯარო სამართლის იურიდიული პირის - თბილისის ვანო სარაჯიშვილის სახელობის სახელმწიფო კონსერვატორიის საოპერო სტუდიის გუნდის წევრთა შესარჩევი კომისიის მუშაობის წესი (შემდეგში მოხსენებული, როგორც - ,,წესი“)***

# მუხლი 1. ზოგადი დებულებანი

,,წესის“ მიზანია საჯარო სამართლის იურიდიული პირის - თბილისის ვანო სარაჯიშვილის სახელობის სახელმწიფო კონსერვატორიის (შემდეგში მოხსენებული, როგორც - ,,კონსერვატორია“) საოპერო სტუდიის გუნდის წევრთა შერჩევა.

**მუხლი 2. კომისიის შემადგენლობა და მისი ფუნქციები**

1. კომისიის შემადგენლობა განისაზღვრება და მტკიცდება ადმინისტრაციის ხელმძღვანელის ინდივიდუალურ ადმინისტრაციულ-სამართლებრივი აქტით.
2. კომისიის ფუნქციებში შედის კონსერვატორიის საოპერო სტუდიის გუნდის წევრთა შერჩევა.

**მუხლი 3. კომისიის მიერ გუნდის წევრთა შერჩევისა და გადაწყვეტილების მიღების წესი**

1. კომისია გუნდის წევრობის კანდიდატებს აფასებს და არჩევს მოსმენის საფუძველზე შემდეგი პირობების დაცვით:

1.1 მოსმენის პირველი ნაწილი მოიცავს წინასწარ მითითებული ნაწარმოების შესრულებას (დონიცეტი - ოპერა ,,სიყვარულის ნექტარი’’). მომღერალმა ამ ოპერიდან უნდა შეასრულოს მისი ხმის შესაბამისი გუნდის პარტია, ან პარტიის ის მონაკვეთები, რომლებიც მოთხოვნილი იქნება ადგილზე, კომისიის წევრების მიერ. შესაძლებელია, პარტია შესრულდეს ნოტებით. დივიზის შემთხვევაში მომღერალი ვალდებულია იცოდეს ხმის ორივე პარტია.

1.2 მოსმენის მეორე ნაწილი მოიცავს უცხო ნაწარმოების ფურცლიდან კითხვას. შეფასების კრიტერიუმები: მოსმენის პირველ ნაწილში კომისია ყურადღებას გაამახვილებს მომღერლის ხმის ხარისხზე, დიაპაზონის ფლობაზე, დიქციაზე, ინტონაციასა და პარტიაში მოცემული აგოგიური და დინამიური ნიუანსების ზედმიწევნით შესრულებაზე. მოსმენის მეორე ნაწილში კომისია შეაფასებს მომღერლის ფურცლიდან კითხვის უნარებს სოლფეჯირებით .

2. კომისია მონაწილის მოსმენის შედეგად აფასებს მის მონაცემთა შესაბამისობას დასაკავებელი პოზიციის მოთხოვნებთან და გადაწყვეტილებას იღებს ხმათა უმრავლესობით.

3. კომისიის თითოეულ წევრს აქვს ერთი ხმის უფლება. კომისიის წევრს არ აქვს უფლება თავისი ხმა გადასცეს კომისიის სხვა წევრს.

4. გადაწყვეტილება მიღებულად ჩაითვლება, თუ მას მხარს დაუჭერს კომისიის წევრთა ნახევარზე მეტი. ხმების თანაბრად გაყოფის შემთხვევაში გადამწყვეტია კომისიის თავმჯდომარის ხმა.

5. კანდიდატები, რომლებიც სრულად დააკმაყოფილებენ ამ წესის მე-3 მუხლის 1-ლი პუნქტის 1.1 და 1.2 ქვეპუნქტებით გათვალისწინებულ მოთხოვნებს არჩეულ იქნებიან გუნდის წევრებად.

6. შესარჩევი კომისიის მუშაობის ის პროცედურები, რომლებიც არ არის გათვალისწინებული წინამდებარე წესით, შესაძლებელია დადგინდეს უშუალოდ კომისიის მიერ, ხმათა უმრავლესობით და ღია კენჭისყრით (კომისიის თავჯდომარისა და მდივნის არჩევა, განცხადების ფორმის შემუშავება, მოსმენის განრიგის განსაზღვრა და სხვა.).

7.კომისია მიღებულ გადაწყვეტილებას აფორმებს ოქმის სახით, რომლის საფუძველზე შერჩეულ საოპერო სტუდიის გუნდის წევრთან გაფორმდება შრომითი ხელშეკრულება დადგენილი წესის შესაბამისად.

**მუხლი 4. გარდამავალი დებულებები**

,,წესში“ ცვლილებისა და დამატების შეტანა დაიშვება კანონმდებლობით დადგენილი წესის შესაბამისად.